**Mascot tjente 151 millioner kroner**

24. marts 2018 Midtjyllands Avis

Med en nettoomsætning på 870 millioner og resultat før skat på 151,6 millioner kroner blev 2017 et nyt rekordernes år i Mascot International A/S.

Omsætningsstigningen var på 13,5 procent sammenlignet med 2016, hvor tallet var 767 millioner kroner, mens overskuddet før skat i 2017 blev 26 millioner kroner højere end året før.

- 2017 er det bedste år, vi nogensinde har lavet, og det er jeg selvfølgelig glad for i en periode, hvor vi er i gang med at bruge rigtig mange penge på vores nye domicil i Pårup, siger Michael Grosbøl, ejer og administrerende direktør i familievirksomheden.

Han beretter om fremgang hele vejen rundt på arbejdstøjsproducentens internationale markeder.

-Væksten er kørt løs alle steder, det gælder ikke kun Danmark. Konjunkturerne er med os, og vi lancerede i 2017 en række produkter, som kunder tog godt imod, siger Michael Grosbøl.

En ny 2017-kollektion bærer navnet Mascot Advanced.

Kendetegnende er, at tøjet er lavet af superelastisk og stærkt stof og med arbejdsbukser, som blandt andet er forsynet med lommer til knæbeskytter samt magnet-lukning.

Væksten i indtjeningen er 21 procent fra 2016 til 2017 mod 13,5 procent på omsætningen.

-At overskuddet vokser mere end omsætningen skyldes blandt andet, at vi har fået højere effektivitet på vores fabrik i Laos, forklarer Michael Grosbøl.

Ved udgangen af 2017 var egenkapitalen 581,5 millioner kroner.

-En konstant geninvestering i virksomheden ved hjælp af årlige overskud har gjort, at virksomheden nu er økonomisk bundsolid, og den dermed har mulighed for langsigtede investeringer i vækst og øget konkurrencedygtighed, lyder det i ledelsesberetningen.

Og i forhold til ved årsskiftet er Mascots egenkapital nu vokset yderligere.

Michael Grosbøl fortæller, at tallet ved indgangen til marts havde passeret 600 millioner kroner.

-Væksten fortsætter, og vi er faktisk foran vores budget i første kvartal i år, siger Mascot-chefen der forventer, at 2018 bliver endnu et rekordår med en indtjening i størrelsesordenen 160-180 millioner kroner før skat.